Straggi di Capaci

La **Straggi di Capaci** è l'attintatu mafiusu unni lu 23 di maiu 1992, nta l'autustrata A29, ammeri ô sbìnculu pi Capaci e a na pocu di chilòmitra di Palermu, mòrsiru lu judici antimafia Giuvanni Farcuni, so muggheri, Francisca Murvillu, e tri aggènti di la scorta, Vito Schifani, Rocco Dicillo, Antonio Montinaro.

La nòmina di "Straggi di Capaci" è pirò sbagghiata: veru è ca la straggi succidìu appressu ô sbìnculu di l'autustrata pi Capaci, ma pricisu pricisu s'attruvava ntô tirritoriu di lu cumuni di Ìsula. La straggi è canusciuta videmma comu "**l'attintatuni**".

Nun appiru cunzicutanzi di saluti mpurtanti autri quattru di lu gruppu chi jeva appressu a lu maggistratu: l'autista judizziariu Giuseppe Costanza (assittatu nta li siggiuliḍḍi d'arreri di lu blinnatu purtatu di Farcuni) e li guardi Paolo Capuzzo, Gaspare Cervello e Angelo Corbo.

A fàciri l'attintatu foru mìnimu cincu cristiani (unni ammenzu c'èranu sicuru Petru Rampulla ca custruìu e misi la bumma  e Giuvanni Brusca, ca fu chiḍḍu ca muncìu lu buttuni nta lu mumentu ca passava la màchina di lu maggistratu, ca turnava di Roma)

Li mafiusa avìanu jinchiutu di tritolu na gaḍḍarìa scavata sutta a l'autustrata (pi 'siri sicuri ca l'attintatu avissi arrinisciutu, nni misiru quasi 500&nbsp;kg, e pi rifirenna l'attintatura pigghiaru un friggideri jancu misu ntî li latati di la strata) ntî lu pèzzu ca lija l'Ariuportu di Palermu-Punta Raisi (oji "Ariuportu Farcuni-Bursillinu") a lu capulocu sicilianu. Oji stissu sunnu canusciuti sulu l'autura fìsici di l'attintatu, picchì l'appurati pi scòpriri li nòma di li mannanti non dèsiru risurtati cu significanza.

La Straggi di Capaci, chi fici fari festa a li carzarati di l'Ucciarduni, signau una di li pàggini chiù nìguri di la lotta a la Mafia e è lijata a la straggi unni fu ammazzatu Pàulu Bursillinu, amicu e cullega di Farcuni (Straggi di via d'Amèliu).
La straggi fici schifijari la pupulazzioni, e aḍḍumari la lutta antimafia, purtannu a l'attaccata di tanti latitanti comu Totò Riina.

Pi la straggi fòru addichiarati curpevuli 24 mafiusi, ntî lu maju di lu 2002, mentri chi ntî lu 2008 la prima sizzioni pinali di la Cassazzioni cunnannau 12 cristiani, picchì mannanti di tutti dui li straggi: Salvatore Montalto, Giuseppe Farinella e Salvatore Buscemi, Giuseppe Madonia, Giuseppe Montalto, Carlo Greco, Pietro Aglieri, Benedetto Santapaola, Mariano Agate, Benedetto Spera, Antonino Giuffrè e Stefano Ganci.

## Ricurdanzi
Ogni annu, lu 23 maiu, si fannu a Palermu e Capaci na longa serî di attivitiati, pì ricurdari la morti di Giuvanni Farcuni e di Francisca Murvillu.

Chiddu ca arriesta ra machina è misu n mustra a Roma, nta na scola di furmazzioni di guardi di pulizzia pinitinziaria.
Ntî l'annu di la straggi fu criata macari na funnazzioni addidicata a Giuvanni e Francisca Farcuni e capiata di Maria Farcuni, sòru di li judici, ca havi comu fini lu cummattiri la mafia e purtari annavanti attivitati di aducazzioni a la lijalitati. Sta funnazzioni fu arricanuscita di l'ONU ntî lu 1996 comu mèmmiru ONG pi cunsurta ntî lu Cunzigghiu icunòmicu e suciali di li Nazziuni Junciuti.

## Talìa puru
* Muvimentu antimafia
* Pàulu Bursillinu
* Straggi di via d'Amèliu

## Lijami di fora
*Situ di la funnazzioni Giuvanni e Francisca Farcuni
*Situ supra a la Straggi

## Noti


Catigurìa:Mafia